
Chlapská časť SMOLA A HRUŠKY komentuje na cestách rýchlosť Dášky
Svidník (12.08.2009) Návštevníci TUNING ZRAZu Svidník 2009 si budú môcť 21.–23. augusta 2009 vychutnať hneď niekoľko šou programov a nikto nepochybuje o tom, že skvelú zábavu počas piatkového rockového večera odpáli kapela SMOLA A HRUŠKY, ktorej spoločnosť budú robiť Velvet Stone, Power of Flower a Atlantida.
Členovia skupiny SMOLA A HRUŠKY sa na nedostatok koncertných možností sťažovať nemôžu a preto nezabúdajú ani na oddych. V roku 2009 sa rozpŕchli po Grécku, Chorvátsku a Egypte. „Počas víkendov si leto užívame na festivaloch a koncertoch a cez týždeň v práci. Jeden víkend sme však neprijímali žiadne objednávky na koncerty, pretože sme si ho vyčlenili na dovolenky členov kapely,“ vysvetľoval gitarista a spevák Jozef „Spoko“ Kramár.
SMOLA A HRUŠKY a tuningové zrazy k sebe patria ako hviezdy k oblohe. Všetci členovia si so svetom motorizmu potykali už dávno, čo je pri ich cestovateľskej mánii za koncertmi určite iba veľkým plusom. „Na otázku, kto je z nás najlepším šoférom sa neodvážim odpovedať, aby som nikoho neurazil, ale náš bubeník Števo Ondáš je vášnivý motorkár. Minulý rok vymenil svoje Enduro Suzuki 125 za 600 a zúčastňuje sa pretekov štvorkoliek. Keď jazdíme po koncertoch, nadšencom za volantom je basgitarista Ubo Kral, no samozrejme vo výnimočných prípadoch sú pripravení aj ďalší členovia,“ poznamenal Spoko.
V kapele hrá a spieva sedem chlapov, ktorým na pódiu robí spoločnosť speváčka Dáška. Ženy tvoria v drvivej väčšine kategóriu, ktorá pozorne sleduje a komentuje každú situáciu na ceste, vrátane rýchlosti. SMOLA A HRUŠKY má však šťastie aj v tomto smere. „Dáška je z kategórie, keď zvyšok posádky komentuje jej vysokú rýchlosť,“ reagoval s úsmevom J. Kramár. 

Dobrá nálada neobchádza skupinu ani počas cestovania. Hoci nie vždy je úsmev prvou mimickou reakciou na tvári, s odstupom času sa SMOLA A HRUŠKY nesťažujú. Počas koncertov srší z partie zo Spišskej Novej Vsi pohoda, energia a chuť baviť sa, čo je najlepšia odpoveď na občasné nedorozumenia s technikou pri koncertných výjazdoch. „Zážitkov s cestovaním máme neúrekom, k čomu patria aj situácie, kedy sme nedošli na koncert alebo z koncertu pre poruchu vozidla ako napr. z finále Eurovízie, keď sme prišli s gitarami na pleciach vlakom. Naším najväčším zážitkom však bola cesta z koncertu v Kežmarku. Dvaja fanúšikovia nás poprosili, či by sme ich odviezli domov do Popradu. Asi po troch kilometroch to jeden z nich nevydržal a zo zadných radov ogrcal všetkých pred ním. Samozrejme, vysadili sme ich na okraji Popradu a hoci sa nás snažili presvedčiť, aby sme ich hodili až domov, už sme sa nahovoriť nedali,“ vyťahoval spomienky J. „Spoko“ Kramár. 

TUNING ZRAZ Svidník 2009 sľubuje 21.-23. augusta 2009 výbornú zábavu počas všetkých troch dní. V piatok bude pódium patriť skupinám SMOLA A HRUŠKY, Atlantida, Power of Flower a Velvet Stone. V sobotňajšom programe nebudú popri športových motoristických súťažiach – slalom, šprint na 400m a V-max na 800m - chýbať kaskadéri, rôzne sprievodné podujatia (mimoriadny odber krvi priamo na letisku, poskytovanie prvej pomoci v réžii ÚzS SČK Svidník) a zábava exploduje súťažou Tvár tuningu 2009, počas ktorej vstúpia Petra F. a Kristina. Moderátorskú taktovku budú držať Robo Mikla a Filip Lenátrh. Špeciálnym hosťom sobotňajšej horúcej noci bude hip-hopová formácia H16. Po skončení koncertov sa v areáli letiska rozprúdi diskotéková party.

